Luister: 'n Nuwe klank vir Liza Brönner | Maroela Media
Luister: 'n Nuwe klank vir Liza Brönner
Foto: Facebook/Liza Bronner
Die sangeres Liza Brönner se jongste album Dans op jou eie is pas bekendgestel en sy meen dis 'n nuwe klank wat aanhangers sal geniet.
"Hierdie album is anders as my vorige werk – dis iets wat mense nie van my gaan verwag nie. My vorige werk was meer kontemporêr-country, hierdie album het meer van 'n popklank."
Liza sê hoewel sy saam met mense soos Vaughan Gardiner gewerk het, kom die meeste van die liedjies uit haar pen. "Dit is my eerste CD in twee jaar; ek het twee jaar lank geloop met idees en 'n paar daarvan op papier gesit. Toe die tyd nader kom om aan 'n album te werk, het ek al my idees bymekaargegooi."
Sy sê die skryf van liedjies was nie moeilik nie, maar dat dit wel tyd geneem het omdat sy nie dadelik kan sit en 'n liedjie skryf nie. "Vir my gaan dit oor iets wat in my hart aangaan – ek sal met die gevoel loop en dit koester, en dan begin die idees kom vir 'n liedjie. Gewoonlik skryf ek op my beste wanneer ek baie hartseer, of baie gelukkig is," skerts sy.